༄༅། །མཐོང་གྲོལ་ཀྱི་དཀར་ཆག་མཐོང་བ་དོན་ལྡན་ཞེས་བྱ་བ་བཞུགས་སོ། །

ཨོཾ་བདེ་ལེགས་སུ་གྱུར་ཅིག །ཚེ་སྣང་མཐའ་ཡས་ཐུགས་རྗེ་གཡོས་ཏེ་དྷ་ན་ཀོ་ཤ་དྲི་མེད་མཚོར། །རྒྱུ་རྐྱེན་ལས་འདས་པད་སྡོང་ལས་འཁྲུངས་ངོ་མཚར་བདུན་ལྡན་སྤྲུལ་པའི་སྐུ། །མཚན་མཆོག་བཀོད་པ་བརྒྱད་དུ་བསྒྱུར་མཛད་སྣང་སྲིད་ཟིལ་གནོན་པདྨ་འབྱུང༌། །བདག་སོགས་སྙིང་མའི་འགྲོ་བ་རྣམས་ལ་ཐུགས་རྗེས་གཟིགས་ཤིག་བྱིན་གྱིས་རློབས། །ཞེས་མཆོད་པར་བརྗོད་པའི་མེ་ཏོག་སྔོན་དུ་འཐོར་ནས། འདིར་གང་ཞིག་གླེང་བར་བྱ་བ་ནི། ཨོ་རྒྱན་ཐམས་ཅད་མཁྱེན་པའི་སྣང་བརྙན་གོས་སྐུ་མཐོང་གྲོལ་ཆེན་མོ་འདི་ཉིད་གསར་དུ་བཞེངས་པའི་ལོ་རྒྱུས་དང་ཕན་ཡོན་གྱི་དབང་དུ་བྱས་ཏེ་མདོ་ཙམ་སྨོས་ན། འདི་ལྟ་སྟེ། སྔོན་བྱུང་བ་འདས་པའི་དུས་ན་ནུབ་ཕྱོགས་བདེ་བ་ཅན་གྱི་ཞིང་ཁམས་སུ་སངས་རྒྱས་སྣང་བ་མཐའ་ཡས་ལ་ཕྱོགས་བཅུའི་སངས་རྒྱས་རྣམས་ཀྱིས་འགྲོ་བའི་དོན་དུ་སྤྲུལ་པའི་སྐུར་འབྱོན་པར་བསྐུལ་བས། སངས་རྒྱས་སྣང་བ་མཐའ་ཡས་ཀྱི་ཐུགས་ཀ་ནས་གསེར་གྱི་རྡོ་རྗེ་ཧྲཱིཿས་མཚན་པ་ཞིག་འཕྲོས་ཏེ། ལྷོ་ནུབ་འོ་མ་ཅན་གྱི་མཚོ་རུ་བབ་པ་ལས། རང་ལུགས་སྟོན་པའི་འདས་ལོ་གཉིས་པ་ཤིང་སྤྲེལ་ཧོར་ཟླ་དྲུག་པའི་ཚེས་བཅུའི་ཉིན་ཤར་ལ་ཆུ་སྐྱེས་ལང་ཚོ་རྒྱས་པའི་མངལ་རུམ་ནས། མཚན་དཔེའི་དཔལ་འབར་རང་བྱུང་སྤྲུལ་པའི་སྐུ་ཕ་མའི་འདུ་འཕྲོད་ལ་མ་བརྟེན་པར་རིག་པ་ཐོལ་བྱུང་དུ་སྐུ་འཁྲུངས་ཏེ་ཁྱེའུ་ལོ་བརྒྱད་པའི་ན་ཚོད་ཅན་དུ་བྱོན་པ་སྟེ། དེ་ཡང་བདག་ཅག་གི་སྟོན་པའི་ལུང་བསྟན་ལས། ང་ནི་མྱ་ངན་འདས་འོག་ཏུ། །ལོ་ནི་བཞི་གཉིས་ལོན་པ་ན། །དྷ་ནི་ཀོ་ཤའི་མཚོ་གླིང་དུ། །ང་ལས་ལྷག་པའི་སྤྲུལ་སྐུ་འབྱུང༌། །ཞེས་གསུངས་པ་ལྟར། ངོ་མཚར་ཁྱད་པར་བདུན་ལྡན་གྱིས་ཁྱད་པར་འཕགས་པའི་ཨོ་རྒྱན་སངས་རྒྱས་གཉིས་པ་འཇིག་རྟེན་དུ་བྱོན་ནས། ཐོག་མར་ཨོ་རྒྱན་གྱི་རྒྱལ་པོ་ཨིནྡྲ་བྷུ་ཏིས་སྤྱན་དྲངས་ཏེ་རྒྱལ་པོར་མངའ་གསོལ་མཛད། དེ་ནས་རྒྱལ་སྲིད་ལ་སྙིང་པོ་མ་གཟིགས་པར་ཐབས་ཀྱིས་རྒྱལ་སྲིད་སྤངས་ཏེ་བསིལ་བའི་ཚལ་ལ་སོགས་པའི་དུར་ཁྲོད་རྣམས་སུ་བརྟུལ་ཞུགས་ཀྱི་སྤྱོད་པ་མཛད་པས་མཁའ་འགྲོ་མ་རྣམས་དབང་དུ་འདུས། དགོས་པའི་དབང་གིས་སློབ་དཔོན་པྲ་བྷ་ཧ་སྟི་ལས་རབ་ཏུ་བྱུང༌། རྒྱ་གར་གྱི་རིག་འཛིན་ཆེན་པོ་བརྒྱད་ལས་སྒྲུབ་སྡེ་བརྒྱད་དང༌། སངས་རྒྱས་གསང་བ་ལས་སྒྱུ་འཕྲུལ། ཤྲཱི་སིངྷ་ལས་རྫོགས་ཆེན་སོགས་གསན་ནས་རྣམ་སྨིན་རིག་འཛིན་གྱི་ས་མཆོག་བརྙེས་པའི་ཚུལ་སྟོན། དེ་ནས་ཟ་ཧོར་རྒྱལ་པོ་གཙུག་ལག་འཛིན་གྱིས་སྲས་མོ་མནྡྷ་ར་བ་སྒྲུབ་རྟེན་དུ་མཛད་དེ་བྲག་ཕུག་མ་ར་ཏི་ཀར་ཚེ་དབང་རིག་འཛིན་བརྙེས་པའི་ཚུལ་མཛད། སླར་ཡང་ཨོ་རྒྱན་རྒྱལ་ཁམས་འདུལ་དུ་བྱོན་ནས་བཀའ་འདུས་ཆོས་ཀྱི་རྒྱ་མཚོའི་སྨིན་གྲོལ་སྩལ་ཏེ་རྒྱལ་པོ་འཁོར་དང་བཅས་པ་གྲོལ་བར་མཛད། དེ་ནས་བལ་ཡུལ་ཡང་ལེ་ཤོད་ཀྱི་བྲག་ཕུག་ཏུ་ཡང་ཕུར་གྱི་སྒོ་ནས་ཕྱག་རྒྱ་ཆེན་པོའི་རིག་འཛིན་གྱི་ས་མཆོག་བརྙེས་པའི་ཚུལ་སྟོན་པར་མཛད་པའི་བར། འཛམ་བུ་གླིང་གི་ཡུལ་གྲུ་ཐ་དད་པ་རྣམས་སུ་མི་ལོ་སུམ་སྟོང་དྲུག་བརྒྱའི་ཡུན་ལ་མཆོག་གི་མཚན་མཆོག་བརྒྱད་དང་སྤྲུལ་བའི་མཚན་བཞི་བཅུ་སོགས་སུ་གྲགས་ནས་འགྲོ་དོན་མཛད། དེ་ནས་དུས་རབས་དགུ་པའི་སྤྱི་ལོ་བརྒྱད་བརྒྱ་བཅུ་པ་ལ་བྱང་ཕྱོགས་རྒྱལ་པོ་ཚངས་པ་ལྷའི་མེ་ཏོག་གིས་སྤྱན་དྲངས་ཏེ་ཁ་བ་ཅན་གྱི་གདུལ་བྱའི་དོན་དུ་བྱོན། བོད་ཀྱི་ལྷ་སྲིན་མཐུ་བོ་ཆེ་ཐམས་ཅད་རྫུ་འཕྲུལ་བཀོད་པ་ཆེན་པོས་དམ་ལ་བཞག བསམ་ཡས་མི་འགྱུར་ལྷུན་གྲུབ་ཀྱི་གཙུག་ལག་ཁང་བཞེངས་ནས་རྒྱལ་བསྟན་བོད་དུ་འདྲེན་པའི་བཀའ་དྲིན་མཛད། དེ་ནས་མཆིམས་ཕུག་བྲག་དམར་དཔལ་གྱི་བྲེ་གུར་དུ་སྒྲུབ་ཆེན་བཀའ་བརྒྱད་ཀྱི་དཀྱིལ་འཁོར་ཞལ་དབྱེ་ནས་ལས་ཅན་རྒྱལ་པོ་རྗེ་འབངས་དང་བཅས་པ་སྨིན་པར་མཛད། དེ་ནས་ཕྱིས་སུ་དབོན་སྲས་བདུད་ཀྱི་སྤྲུལ་པས་བསྟན་པ་བསྣུབ་ཏུ་དགོངས་ནས། ཡོན་མཆོད་ལྐོག་ཏུ་བཀའ་བགྲོས་ཏེ་མཚོ་རྒྱལ་ལ་སོགས་པ་ལས་ཅན་གྱི་འཁོར་དང་བཅས་དབུས་གཙང་ཕྱོགས་སུ་སྒྲུབ་གནས་ཉེར་གཅིག་དང༌། མངའ་རིས་སྟོད་དུ་གངས་བྲག་ཉི་ཤུ། མདོ་ཁམས་སྨད་དུ་གནས་ཆེན་ཉེར་ལྔ་སོགས་ལ་སྐུ་དངོས་ཀྱིས་ཞབས་ཀྱིས་བཅགས་ཤིང་ཆོས་ནོར་ཟབ་གཏེར་གྱིས་གངས་བྲག་རི་མཚོ་ཐམས་ཅད་བཀང་བར་མཛད། དེ་ནས་རང་རེའི་ཁ་བཞི་ལྷོའི་ལྗོངས་སུ་སྐུ་དངོས་ཀྱིས་ཞབས་པད་བསྟི་བར་མཛད་དེ། མོན་ཁ་ནེ་རིང་སེངྒེ་རྫོང་གསུམ་དང༌། སྟག་ཚང་མིང་ཅན་བཅུ་གསུམ་དུ་གྲགས་པའི་གཙོ་བོ་སྤ་གྲོ་སྟག་ཚང་བསམ་འགྲུབ་ཕུག་ཏུ་བྱོན་ནས་ཁྲོ་བོ་གྲོ་ལོད་འཆོས་པའི་སྐུར་བཞེངས་ཏེ་བདུད་དང་དམ་སྲི་བཏུལ་བར་མཛད་པ་དང༌། ཕྱོགས་བཞིའི་གྲགས་ཀྱི་ཡ་གྱལ་དུ་བགྲངས་པའི་སྤར་སྨད་བྲག་དཀར་གྱི་ངོས་ལ་ཞབས་རྗེས་བཞག་པས་མཚོན། སྤ་གྲོ་གནམ་མཐོང་དཀར་པོ། རྫོང་བྲག གནས་ཀྱི་ཕུ། མཁའ་རི་ཕུ། བྲག་དམར་གནམ་སྒོ། འབྱུང་གནས་བྲག གཅལ་གྱི་བྲག འབུམ་བྲག ར་རྒོད། ཆུ་མོ་ཕུ། ཚལ་ལུང་གནས། ཐིམ་ཕྱོགས་བ་རི་གཤོང༌། རྟ་མགོ་གནས། ས་དམར་བྲག ཐ་ཡིག་བྲག ཐེད་ཕྱོགས་དགོན་ཡུལ་ཚེ་ཕུག ཚེ་ཆུ་བྲག བལ་གྱི་གླང་མོ་བྲག དངས་ཆུ་ཞབས་རྗེས་ཐང༌། སྤྲ་ཁའི་གནས། ཤེལ་དཀར་བྲག འོམ་ཐང་མཐིང་ཐང༌། མཁོ་ཐང་ཕག་མོའི་གནས། ཤེལ་ལིང་ཕྱག་བྲིས་ཕུག སྒོར་དགོན་རྫ་གསེབ་གནས་སོགས་དབུས་གཞུང་ཡོངས་གྲགས་ཀྱི་གནས་ཆེན་རྣམས་དང༌། བུམ་ཐང་མེ་འབར་མཚོ། རིས་མོ་ཅན། ཀུན་བཟང་བྲག ཐ་བ་བྲག པདྨ་སམ་ཕུག ཞབས་རྗེས་ཐང༌། མཁན་པ་ལྗོངས། རོང་པ་སྟེང༌། ཤྲཱི་རྫོང༌། ཕུ་སྙིང་ལ། ཨ་བརྒྱ་ནང༌། ཤའུ་སྟག་མགོ སྒོམ་བུ་སྐོར་ར། དོམ་ཚང་རོང་སོགས་ཤར་རྒྱུད་ཀྱི་གནས་ཆེན་རྣམས་དང༌། གཏུམ་དྲག་ཚང་ཚིག་འཁྲིགས་པའི་དུར་ཁྲོད། དགོན་བྲག་ཟླ་གམ་རྫོང༌། མཐའི་ནམ་མཁའ་རྫོང་སོགས་ལྷོ་རྒྱུད་དང༌། གསང་སྦས་གནས་དང༌། རིན་ཆེན་གཤོང་སོགས་ནུབ་རྒྱུད་དང༌། ལྷ་རིའི་གངས་དང༌། ཚ་ལི་བྱང་ཐང༌། གནམ་གཤོང་སྡིང༌། དགོན་བྲག་ཕུག་སོགས་བྱང་རྒྱུད་ཀྱི་གནས་ཆེན་རྣམས་ཏེ། དེ་དག་རྣམས་སུ་མ་འོངས་གདུལ་བྱའི་དོན་དུ་ལྷ་ཚོགས་རང་བྱོན་ཕྱག་རྗེས་ཞབས་རྗེས་དང་ཆོས་ནོར་ཟབ་གཏེར་གྱིས་འཕྱུར་བུར་གཏམས་ཤིང༌། གནས་ཕྲན་གཞན་ནི་བསམ་གྱིས་མི་ཁྱབ་སྟེ། མདོར་ན་སྐུ་དངོས་དང་རྫུ་འཕྲུལ་གྱིས་ལྷོ་རོང་འདིའི་ས་ཆ་རྟ་རྨིག་ཙམ་ཡང་མ་ལུས་པ་ཞབས་ཀྱི་བཅགས་ཤིང་བྱིན་གྱིས་བརླབས་ཏེ། ལྗོངས་འདི་གསང་ཆེན་འོག་མིན་ཞིང་དང་མི་ཕྱེད་པའི་སྦས་ཡུལ་དུ་བསྒྱུར་བར་མཛད་ནས། ང་ཡི་རྗེས་འཇུག་ཆོས་བྱེད་གང་ཟག་རྣམསཿ ལྷོ་རོང་སྦས་པའི་ཡུལ་དུ་བྲོས་ཤིག་དང་ཿ ཞེས་སོགས་རྡོ་རྗེའི་གསུང་གིས་ཡང་ཡང་བསྔགས་པར་མཛད་པ་དང༌། དེ་ནས་སླར་ཡང་བོད་དུ་བྱོན་ནས་གཏེར་གྱི་ཁ་བྱང་བཏོན་པའི་དུས་ཚོད། འདོན་པོའི་གང་ཟག་ལས་ཅན་ཆོས་བདག་སོགས་སྤྱི་སྒོས་ལུང་བསྟན་རིམ་པར་བསྩལ་ནས། དག་པའི་སྣང་ངོར་བོད་དུ་ལོ་བརྒྱ་དང་བཅུ་གཅིག་གི་བར་དུ་འགྲོ་དོན་མཛད་པའི་མཐར། སྤྱི་ལོ་བརྒྱད་བརྒྱ་དྲུག་ཅུ་རེ་དྲུག་པ་ཤིང་སྤྲེལ་ཧོར་ཟླ་བཅུ་གཅིག་པའི་ཚེས་བཅུ་ལ་གུང་ཐང་ལ་ཐོག་ནས་ལྷོ་ནུབ་སྲིན་པོའི་ཁ་གནོན་དུ་གཤེགས་ཏེ་ད་ལྟའང་ལྷུན་གྲུབ་རིག་འཛིན་གྱི་ཚུལ་དུ་འཁོར་བ་མ་སྟོང་གི་བར་དུ་བཞུགས་ནས་ཡར་ངོའི་ཚེས་བཅུའི་དུས་སུ་དངོས་སུ་བྱོན་པའི་ཞལ་བཞེས་ཀྱང་མཛད་དོ། །དེ་ལྟ་བུ་འཛམ་གླིང་ས་ཆེན་སྤྱི་དང་ཁྱད་པར་བྱང་ཕྱོགས་ཁ་བ་ཅན་གྱི་རྒྱལ་ཁབ། ཡང་སྒོས་ཁ་བཞི་ལྷོའི་ལྗོངས་འདིར་བཀའ་དྲིན་དང་ཐུགས་རྗེ་སངས་རྒྱས་ཀུན་ལས་ལྷག་པར་མཛད་པའི་ཨོ་རྒྱན་ཐམས་ཅད་མཁྱེན་པ་འདི་ཉིད་ལ་སྙིང་དང་རྐང་གི་ཁོང་ནས་མི་ཕྱེད་པའི་དད་པ་འཆང་བའི་ཡོན་བདག་མཛོད་དཔོན་ཆོས་ཀྱི་སེངྒེའམ་ཡོངས་གྲགས་ཧད་དབང་ཕྱུག་ཏུ་གྲགས་པ་གང་འདི་ཉིད། རྣམ་དཀར་དགེ་བའི་ལྷག་བསམ་ཟླ་བ་འབུམ་ཕྲག་བརྩེགས་པ་ལྟ་བུའི་ཀུན་སློང་གི་སྔར་ནས་ཨོ་རྒྱན་ཆེན་པོའི་གོས་སྐུ་འདི་ལྟ་བུ་བཞེངས་འདོད་རྒྱུན་ཆགས་སུ་ཡོད་པའི་ཁར། གྲུབ་འབྲས་ཀྱི་ས་བོན་ལྟ་བུ་དབང་རྫོང་རབ་སྡེ་དམངས་ནས་བསྐུལ་མ་མཛད་པའི་རྒྱུ་དང༌། ཉེ་ཆར་དབྱིངས་ཀྱི་རྗེ་མོ་ཡེ་ཤེས་མཁའ་འགྲོ་མ་མི་མོའི་ཚུལ་དུ་བྱོན་པ་རྒྱལ་ཡུམ་སྐལ་བཟང་དབང་ཕྱུག་མཆོག་གི་ཞབས་ནས་ཨོ་རྒྱན་རིན་པོ་ཆེ་ལ་མོས་པ་བླ་ལྷག་ཏུ་ཡོད་པའི་དབང་གིས་ལེགས་སོ་དབུགས་དབྱུང་གི་ཞལ་བཞེས་མཛད་དེ་གྲོགས་རམ་གནང་བའི་ཁར། དངུལ་རྩིས་རྒྱལ་ཚབ་མི་དབང་ཨ་ཞེ་བསོད་ནམས་ཆོས་སྒྲོན་དབང་ཕྱུག་ཞབས་ནས་ཀྱང་བསྟན་འགྲོར་སྨན་པའི་ཐུགས་བསྐྱེད་རྒྱ་ཆེན་པོ་བཞེས་ཏེ་ཚེམས་དྲུབས་པའི་གླ་ཆ་སོགས་རྒྱུ་འབུངས་གང་དགོས་གཞུང་ནས་གནང་རྒྱུའི་ཞལ་བཞེས་མཛད་པའི་རྐྱེན་བྱས། རྒྱུ་རྐྱེན་རྟེན་འབྲེལ་གྱི་ལེགས་ཚོགས་ཕུན་སུམ་ཚོགས་པའི་དབང་ལས། ད་ལྟ་སྤྱི་ལོ་ཆིག་སྟོང་དགུ་བརྒྱ་བརྒྱད་ཅུ་གྱ་བཞི་དང༌། རབ་བྱུང་བཅུ་དྲུག་པའི་ཤིང་བྱི་ས་ག་ཟླ་བའི་ཡར་ཚེས་བཟང་པོ་དུས་ཆེན་ལྔ་འཛོམས་ཀྱི་ཉིན་བཞུགས་གྲལ་ཕུན་སུམ་ཚོགས་པའི་རྟེན་འབྲེལ་འགྲིགས་ཏེ་ལས་འགོ་ཚུགས། དེ་ནས་ཉིན་རིམ་ཚེམས་དྲུབས་པ་བཞི་བཅུ་ཙམ་གྱི་ལྷུར་བརྩོན་གྱིས་ཏེ་ཟླ་ངོ་བཞིའི་རིང་ལ་གེགས་མེད་དུ་མཐར་དབྱུང་གྲུབ་པ་ཡིན་ནོ། །དེ་ལྟར་བཞེངས་པས་གནས་སྐབས་དང་མཐར་ཐུག་གི་དགོས་པ་དང་ཉིང་དགོས་ནི། སྤྱིར་འཇིག་རྟེན་གྱི་ཁམས་སུ་ཕན་པ་དང་བདེ་བ་ཀུན་འབྱུང་བའི་གཞི་རྩ་གཅིག་པུར་གྱུར་པ་ནི་རྣམ་དཀར་དགེ་བའི་བསོད་ནམས་ཡིན་ཞིང༌། བསོད་ནམས་ཀྱི་དགེ་བ་རླབས་ཆེན་རྒྱ་མཚོ་ལྟ་བུ་ཀུན་གྱི་ནང་ནས་མཆོག་ཏུ་གྱུར་པ་ནི་ཨོ་རྒྱན་སྣང་སྲིད་ཟིལ་གནོན་གྱི་གོས་སྐུ་མཐོང་གྲོལ་ཆེན་མོ་འདི་ལྟ་བུ་བཞེངས་པ་དེའི་གོང་ན་གཞན་མེད་དེ། སྔོན་གྱི་ཆོས་རྒྱལ་བྱང་ཆུབ་སེམས་དཔའ་རྣམས་ཀྱི་ཕྱག་རྗེས་ཡིན་པར་མ་གཏོགས་གཞན་གྱི་སྤྱོད་ཡུལ་དུ་མ་གྱུར་པ་ཞིག་སྟེ། སྔོན་བདག་ཅག་གི་སྟོན་པས། ང་མྱ་ངན་ལས་འདས་པའི་འོག་ཏུ་ངའི་བསྟན་པ་དམ་པའི་ཆོས་ཡུན་དུ་གནས་པར་བྱ་བ་དང༌། ང་ཡི་གདུལ་བྱར་མ་གྱུར་པའི་སེམས་ཅན་སྐལ་བ་དམན་པ་རྣམས་ཀྱིས་བསོད་ནམས་ཀྱི་ཚོགས་གསོག་པའི་ཞིང་དུ་ང་ཡི་ཞལ་སྐྱིན་སྤྲུལ་པའི་གཟུགས་བརྙན་བྲིས་ཤིག་ཅེས་རྒྱལ་པོ་གཟུགས་ཅན་སྙིང་པོ་ལ་བཀའ་བསྩལ་པས། རྒྱལ་པོས་གསོལ་པ། དེ་ལྟ་བུ་བྲིས་མཁས་པ་སུ་ཡོད་ཅེས་ཞུས་པས། ཞལ་གྱི་སྒོ་ནས་འོད་ཟེར་བཀྱེས་ཏེ་ལྷ་བཟོ་བི་ཤྭ་ཀརྨ་བཀུག་སྟེ་སྟོན་པའི་སྐུ་ལ་དཔེར་བླངས་ཏེ་བྲིས་སུ་བཅུག་པས། མཚན་དཔེའི་ཟིལ་གྱིས་བྱེད་པོ་རྨོངས་ཏེ་བྲི་བར་མ་ནུས་པའི་སྐབས། སྟོན་པ་སྐུ་དངོས་ཆུ་གཙང་གི་རྫིང་བུའི་འགྲམ་དུ་གཤེགས་ཏེ་སྐུ་བརྙན་ཆུར་ཤར་བ་ལ་དཔེར་བྱས་ཏེ་བྲིས་པ་དེ་ལ་སྟོན་པ་ཆུ་ཤར་མར་གྲགས་པའི་སྐུ་བརྙན་གྱི་ཕྱག་སྲོལ་ཐོག་མར་བྱུང༌། དེས་ཀྱང་ཕྱིས་སུ་སངས་རྒྱས་དངོས་དང་ཁྱད་པར་མེད་པར་མཐོང་ཐོས་དྲན་རེག་ཐམས་ཅད་བྱང་ཆུབ་གསུམ་ལ་འགོད་པའི་ཕྲིན་ལས་དཔག་ཏུ་མེད་པར་བྱུར་བར་བཤད། དེ་ནས་རིམ་པར་གངས་རིའི་ཁྲོད་དུ་ཆོས་རྒྱལ་མེས་དབོན་གསུམ་དང༌། མཁས་གྲུབ་དུ་མས་ཐང་སྐུ་ཆེ་ཆུང་བསམ་པའི་རྭ་བར་མི་ཆུད་པར་བཞེངས་ཏེ། སེམས་ཅན་ཚད་མེད་པ་ལ་ཕན་གདགས་མཛད་པ་གནམ་གྱི་སྐར་མ་ལས་ཀྱང་ཆེས་མང་བར་བྱུང་བའི་དབང་གིས་ཐུབ་པའི་ལུང་རྟོགས་ཀྱི་བསྟན་པ་གངས་ལ་ཉི་མ་ཤར་བ་ལྟར་ཆེས་གསལ་བར་གྱུར་ཏོ། །དེས་ན་བདེ་བར་གཤེགས་པའི་སྐུ་རྟེན་དང་ཐང་སྐུ་རྣམས་གང་དུ་བཞུགས་པའི་སར་ཐེག་པ་ཆེན་པོའི་ཆོས་དར་བ། དགེ་འདུན་གྱི་སྡེ་དར་ཞིང་རྒྱས་པ། ཆོས་སྲིད་ཀྱི་ལེགས་ཚོགས་ངང་གིས་འདུ་བ། ཕས་ཀྱི་རྒོལ་བའི་མི་ཚུགས་པ། མི་མ་ཡིན་གྱི་གནོད་པ་ཞི་བ་སོགས་ཕན་ཡོན་རྒྱ་ཆེར་འབྱུང་བར་མདོ་རྒྱུད་རྣམས་ལས་ཚད་མའི་ལུང་གིས་གསལ་བར་གསུངས་པ་དང༌། དེ་བཞིན་རང་རེའི་ལྗོངས་འདིར་ཡང་ཨོ་རྒྱན་ཆེན་པོའི་ལུང་གིས་ཟིན་པའི་སྐྱེས་མཆོག་རིན་པོ་ཆེ་རྒྱལ་སྲས་བསྟན་འཛིན་རབ་རྒྱས་འདི་ཉིད་སྤྱི་ལོ་ཆིག་སྟོང་དྲུག་བརྒྱ་བརྒྱད་ཅུ་དང་རབ་བྱུང་བཅུ་གཅིག་པའི་ལྕགས་སྤྲེལ་ལ་སྡེ་སྲིད་བཞི་པའི་ཆབ་སྲིད་ཕྱག་ཏུ་བཞེས་པ་ནས་བཟུང་རྒྱལ་སྲས་འདི་ཉིད་ཀྱིས་ཐིམ་རྫོང་དུ་ཨོ་རྒྱན་ཚེས་བཅུའི་དགའ་སྟོན་གསར་དུ་འཛུགས་རྒྱུའི་དོན་དུ་རྗེ་བཙུན་གྲགས་པ་རྒྱ་མཚོ་ལ་བཀའ་བསྔགས་མཛད་དེ་ཨོ་རྒྱན་ཆེན་པོའི་གོས་སྐུ་མཐོང་གྲོལ་ཆེན་མོ་བཞེངས་པའི་སྲོལ་ཐོག་མར་བཙུགས། དེ་ནས་ཆོས་རྒྱལ་ཤེས་རབ་དབང་ཕྱུག་གི་སྐབས་སྤུངས་ཐང་དུ་ཐུབ་དབང་གི་གོས་སྐུ་མཐོང་གྲོལ་ཆེན་མོ་བཞེངས་པའི་ལོ་རྒྱུས་དང༌། ཕྱིས་སྡེ་སྲིད་ཕུར་རྒྱལ་སྐབས་ཨོ་རྒྱན་ཆེན་པོའི་མཐོང་གྲོལ་བཞེངས་པའི་ལོ་རྒྱུས་སྣང་ཡང་སྤུངས་ཐང་གི་མཐོང་གྲོལ་གཉིས་ཀ་དུས་དབང་གིས་མེ་ལྷའི་ཞལ་དུ་སོང་བར་གྲགས། དེ་ནས་ཞབས་དྲུང་འཇིགས་གྲགས་ཕྱི་མའི་གདན་ས་རྟ་ལོ་གསང་གླིང་དུ་ཞབས་དྲུང་ཁམས་གསུམ་ཟིལ་གནོན་གྱི་མཐོང་གྲོལ་བཞེངས་པ་དང༌། རིན་སྤུངས་ཀྱི་མཐོང་གྲོལ་ནི་དུས་ཚིགས་ཁུངས་ཐུབ་མ་རྙེད་ཀྱང་ལ་ལའི་ཟེར་ཚོད་ལ་དཔོན་སློབ་ཉི་མ་རྡོ་རྗེའི་སྐབས་བཞེངས་པ་ཡང་གྲགས། གང་ལྟར་ཡང་སྔར་གྱི་མཐོང་གྲོལ་མཇལ་ཡུལ་དུ་གྱུར་པ་གསུམ་དང༌། དེ་ནས་ཡབ་རྗེ་མངའ་བདག་འཇིགས་མེད་རྡོ་རྗེའི་སྐུ་རིང་ལ་བུམ་ཐང་སྐུ་རྗེའི་མཐོང་གྲོལ་གསར་བཞེངས་མཛད་གནང་བ་བཅས་རང་རེའི་ལྗོངས་འདིར་སྔར་ནས་ཡོད་པའི་མཐོང་གྲོལ་བཞིའི་ཁར། ད་ལྟ་གནམ་བསྐོས་ལྷའི་ལུང་བསྟན་གྱི་རྟེན་འབྱུང་ཚོགས་ཤིང་དུས་ལ་བབ་སྟེ་ཆོས་རྒྱལ་ས་ཡི་ཚངས་པ་མངའ་བདག་རིན་པོ་ཆེ་༧འཇིགས་མེད་སེངྒེ་དབང་ཕྱུག་ཞབས་ཀྱི་སྐུ་ཚེ་དང་མཛད་འཕྲིན་ཁམས་གསུམ་དབང་དུ་བསྡུ་བའི་རྟེན་འབྲེལ་རང་ཤུགས་ཀྱིས་འཆར་ཏེ། དཔལ་ལྡན་འབྲུག་པའི་གདན་ས་གཉིས་པ་དབང་སྡུད་ཆོས་ཀྱི་ཕོ་བྲང་དུ་ཨོ་རྒྱན་སྣང་སྲིད་ཟིལ་གནོན་གྱི་མཐོང་གྲོལ་ཆེན་མོ་གསར་དུ་བཞེངས་པ་འདི་ཉིད་བསྟན་འགྲོ་སྤྱི་མཐུན་བསོད་ནམས་ཀྱི་དཔལ་ལས་རང་བྱུང་ལྷུན་གྲུབ་ཏུ་འཆར་བ་ལྟ་བུ་གྲུབ། གྲུབ་པ་དེ་ཡང་འོལ་ཚོད་ཙམ་མིན་པར་སྔ་ན་མེད་པའི་ངོ་མཚར་རྨད་དུ་བྱུང་བ་རིགས་ལྔ་གངས་ཆེན་མཚོ་ཡི་བཀོད་པ་ས་ལ་འཕོས་པ་ལྟ་བུ་མཚན་དཔེའི་གཟི་འོད་མཆོག་ཏུ་འབར་པ་སུམ་ཐོག་ཁ་བད་ཀྱི་ཚད་དང་མཉམ་པ་ལྷུན་དུ་ཆགས་པ་ལ། བཟོ་ཁྱད་འཐོན་པ་ལྷའི་རིག་བྱེད་བི་ཤྭའི་ལག་པའི་འདུ་བྱེད་ཀྱང་སྐྱེངས་པར་ནུས་པའི་དཔེར་འོས་པ། བཟང་གོས་ཁ་དོག་སྣ་འདྲེས་ཀྱི་མདངས་ཀྱིས་དབང་པོའི་གཞུ་རིས་ཀྱི་དཔལ་ལ་ཅོ་དྲི་བ་ལྟ་བུའི་མདངས་ཀྱིས་མཛེས་པ། འཛམ་གླིང་གཅེས་ནོར་ཡོངས་ཀྱིས་བསྒྲུན་དུ་མེད་པའི་དབྱིག་ནོར་མཐོང་གྲོལ་ཆེན་པོ་ཡིད་བཞིན་དབང་གི་རྒྱལ་པོ་འདི་ལྟ་བུ་བཞེངས་པའི་ཉིང་དགོས་ཁྱད་པར་ཅན་གྱི་འབྲས་བུ་ཕྲལ་དང་མྱུར་དུ་འབྱུང་བ་ནི་སྨོས་མ་དགོས་ཏེ། ཀླུ་སྒྲུབ་ཞབས་ཀྱིས། རྒྱ་ཆེའི་ལས་ལས་འབྲས་བུ་ནི། །ཐམས་ཅད་རྒྱ་ཆེར་འབྱུང་བར་འགྱུར། །ཞེས་དང༌། ལྷག་པར་དགའ་བའི་བཤེས་ཀྱི་རྟོགས་བརྗོད་ལས། སངས་རྒྱས་ཤཱཀྱ་ཐུབ་པའི་བསྟན་པ་འདིར་གཟུགས་སྐུའི་རྟེན་མཐེ་བོང་ཙམ་ཞིག་བྲིས་ནའང༌། བྱམས་པའི་འདུས་པ་དང་པོའི་འཁོར་དུ་སྐྱེས་ནས་སྲིད་ལས་རྣམ་པར་གྲོལ་བ་དང༌། གནས་སྐབས་འཁོར་ལོ་སྒྱུར་བའི་དཔལ་ལ་སྤྱོད་པ་སོགས་ཕན་ཡོན་དཔག་ཏུ་མེད་པ་ཐོབ་པར་གསུངས་ན། འཕེལ་ཞིང་ཡངས་ལ་རྒྱ་ཆེ་བའི་དགེ་ཚོགས་འདི་ལྟ་བུ་ལས་གྲུབ་འབྲས་ཕྲལ་དང་མྱུར་དུ་འབྱུང་བ་ནི་སྨོས་ཅི་དགོས་ཏེ། མདོ་ལས། སྐུ་གཟུགས་རྣམ་པ་མང་པོ་བྲིས་པ་ཡི། །བྲིས་གཞི་རས་ལ་སྲད་བུ་ཅི་ཡོད་པ། །དེ་སྙེད་གྲངས་དང་མཉམ་པའི་རྒྱལ་སྲིད་དང༌། །ལྷ་ཡུལ་ས་སྟེང་མི་ཡི་བདེ་བ་ཐོབ། །ཅེས་དང༌། པདྨའི་ཐང་ཡིག་ལསཿ པདྨ་ང་ཡི་གཟུགས་བརྙན་བྲིས་པ་ཙམཿ མཐོང་ཡང་ངན་སོང་གསུམ་ལས་གྲོལ་གྱུར་ནཿ ང་ལ་དད་དང་གུས་པས་མཆོད་པ་རྣམསཿ ཚེ་འདིར་བྱང་ཆུབ་ལམ་ལས་ཕྱིར་མི་ལྡོགཿ ཅེས་སོ། །དེ་ལྟར་བགྱིས་པའི་ལེགས་བྱས་འདིའི་མཐུ་ལས། རང་རེའི་ལྷོ་ཕྱོགས་ཙནྡན་བཀོད་པའི་རྒྱལ་ཁབ་འདིར། ཀུན་མཁྱེན་རྒྱལ་བའི་ལུང་རྟོགས་ཀྱི་བསྟན་པ་སྤྱི་དང༌། ཁྱད་པར་རྒྱལ་དབང་པདྨའི་རིང་ལུགས། ཡང་སྒོས་དཔལ་ལྡན་འབྲུག་པའི་བཤད་སྒྲུབ་ཀྱི་བསྟན་པ་རིན་པོ་ཆེ་འདི་ཉིད་ཕྱོགས་དུས་ཀུན་ཏུ་དར་ཞིང་རྒྱས་པ་དང༌། བསྟན་པའི་རྩ་ལག་དཔལ་ལྡན་བླ་མ་དམ་པ་རྣམས་ཀྱི་སྐུ་ཚེ་ཞབས་པད་ཡུན་དུ་བརྟན་པ་དང༌། དགེ་འདུན་འདུས་པའི་སྡེ་ཐམས་ཅད་ཐུགས་མཐུན་ཁྲིམས་གཙང་བསླབ་གསུམ་ཡོན་གྱིས་ཕྱུག་པ་དང༌། ཆོས་སྲིད་ཀྱི་ལེགས་ཚོགས་མཐའ་དག་གོང་ནས་གོང་དུ་འཕེལ་ཞིང་རྒྱས་པ་དང༌། ཁྱད་པར་ཆོས་ཀྱི་རྒྱལ་སྲིད་ཆོས་བཞིན་སྐྱོང་བའི་འབྲུག་རྒྱལ་བཞི་པ་མི་དབང་མངའ་བདག་རིན་པོ་ཆེ་༧འཇིགས་མེད་སེངྒེ་དབང་ཕྱུག་མཆོག་གི་དབུ་གཙོས་ཡུམ་སྲས་སྟེང་ཞལ་ལྷན་རྒྱས་རྣམས་ཀྱི་ཆབ་སྲིད་མངའ་ཐང་དགུང་དུ་འཕྱུར་ནས་ཐུགས་ཀྱི་བཞེད་དོན་ཡོངས་སུ་གྲུབ་པ་དང༌། འདི་ལ་འབྲེལ་ཐོགས་ཀྱི་སྐྱེ་བོ་མཆོག་དམན་ཀུན་ཀྱང་གནས་སྐབས་བསམ་དོན་ཆོས་བཞིན་དུ་འགྲུབ་པ་དང༌། མཐར་ཐུག་རྔ་ཡབ་པདྨ་འོད་ཀྱི་ཞིང་དུ་ཨོ་རྒྱན་པདྨའི་ཞལ་མཐོང་བའི་སྐལ་བ་དང་ལྡན་པར་འགྱུར་བ་སོགས་ཕན་ཡོན་སྨོས་ཀྱིས་མི་ལང་བར་མཐོང་ཆོས་སུ་འབྱུང་ངོ༌། །མདོར་ན་ཆོས་ཚིགས་ས་ཡི་ལྟེ་བ་འདི་ལ་སོགས་པའི་རྒྱལ་ཁམས་མཐའ་དབུས་ཀུན་ཏུ་ཆར་ཆུ་དུས་སུ་འབེབས། ལོ་ཕྱུགས་རྟག་ཏུ་ལེགས། ནད་མུག་འཁྲུགས་རྩོད་སོགས་དུས་ཀྱི་རྒུད་པ་ཉེ་བར་ཞི་ཞིང༌། འགྲོ་བ་མཐའ་དག་བདེ་སྐྱིད་རྫོགས་ལྡན་གྱི་དཔལ་ལ་ལོངས་སུ་སྤྱོད་པར་འགྱུར་བ་དང༌། ལྷག་པ་ཡོན་གྱི་བདག་པོ་མཛོད་དཔོན་ཆོས་ཀྱི་སེངྒེ་འདི་ལ་ཚེ་འདིའི་སྲོག་སྦྱིན་པའི་ཕ་རྒན་ཚེ་དབང་སྤེན་པ་དང་ལུས་བསྐྱེད་པའི་མ་རྒན་ཚེ་རིང་དཔལ་མོ་གཉིས་ཀྱིས་གཙོས་པའི་བཟང་འབྲེལ་དང་ངན་འབྲེལ་ཐོགས་པ། རེ་ཞིག་ཆགས་པ་སྡང་བྱེད་ཀྱི་དགྲ། གནོད་བྱེད་ཀྱི་བགེགས། གཟུགས་ཅན་གྱི་མི་དང༌། གཟུགས་མེད་ཀྱི་འདྲེ་ལ་སོགས་པ་མཐའ་ཡས་པའི་སེམས་ཅན་ཐམས་ཅད་ཀྱིས་ཀྱང༌། གནས་སྐབས་མངོན་མཐོ་ཁྱད་པར་ཅན་དག་པའི་ཞིང་དུ་སྐྱེ་བ་བླངས་ཏེ་ལམ་གྱི་ཡོན་ཏན་འགྲུབ་པ་དང༌། མཐར་ཐུག་ངེས་ལེགས་ཐར་པའི་གོ་འཕང་དམ་པ་རང་དོན་ཆོས་སྐུ་མངོན་དུ་གྱུར་ཏེ་གཞན་དོན་གཟུགས་སྐུ་རྣམ་པ་གཉིས་ཀྱི་སྒོ་ནས་འགྲོ་དོན་མཐར་ཕྱིན་པར་འགྲུབ་པའི་རྒྱུར་གྱུར་ཅིག། །།སླར་སྨྲས་པ། དེ་ལྟར་བགྱིས་པའི་ལེགས་བྱས་འདིས་མཚོན་དུས་གསུམ་དགེ་བ་གཅིག་བསྡུས་ནས། །རྒྱུ་སྦྱོར་ཡོན་བདག་འདི་ཡིས་གཙོས་པའི་བཟང་ངན་ལས་ཀྱི་འབྲེལ་ཐོགས་པའི། །མཁའ་མཉམ་འགྲོ་བ་མ་ལུས་མྱུར་དུ་རྔ་ཡབ་ཟངས་མདོག་དཔལ་གྱི་རིར། །ཨོ་རྒྱན་པདྨའི་དྲུང་དུ་དབུགས་འབྱིན་སྤྲུལ་པས་གཞན་དོན་བྱེད་པར་ཤོག། །།ཅེས་མཐོང་གྲོལ་གྱི་དཀར་ཆག་མཐོང་བ་དོན་ལྡན་ཞེས་བྱ་བ་འདིའང་སྦྱིན་བདག་མཛོད་དཔོན་ཆོས་ཀྱི་སེངྒེ་མཆོག་གི་བཞེད་དོན་ལྟར་ཤཱཀྱའི་བཙུན་པ་དགེ་རིན་པས་བྲིས་པ་དགེའོ།། །།སརྦ་མངྒ་ལཾ།། །།